Gabriela Vrânceanu Firea a susţinut, la o întâlnire cu reprezentanţi ai asociaţiilor de proprietari, că, în cazul în care va câştiga alegerile, va avea consultări permanente cu cetăţenii şi cu reprezentanţii asociaţiilor de proprietari, în vederea adoptării unor măsuri simple care pot rezolva probleme punctuale.

"Ca să vă dau un singur exemplu, soluţia pentru termoficare nu începe cu construcţia unor noi termocentrale, ci cu anveloparea tuturor blocurilor, după care vom putea face o evaluare a necesarului caloric, să dimensionăm reţeaua de transport şi s-o modernizăm. Viaţa la bloc este o realitate, de noi depinde s-o facem confortabilă”, a spus Firea, potrivit unui comunicat de presă al PSD.